འཇམ་དབྱངས་ཀུན་གཟིགས་ལྷ་ཁང་ནི།སྤྱི་ལོ་ལོར་ཆོས་པ་རིན་པོ་ཆེ་སྐུ་ཕྲེང་བདུན་པ་འཇམ་དབྱངས་དགེ་འདུན་རྒྱ་མཚོས་གསར་དུ་བཞེངས།ནང་རྟེན་གྱི་སྐོར་ལ།སྨན་འདམ་ལས་བཞེངས་པའི་འཇམ་དབྱངས་ཀུན་གཟིགས་ཀྱི་སྐུ་བརྙན་མཐོ་ཚད་ལ་སྤྱི་ཁྲི་བཅུ་གསུམ་ཅན་དང་།གཡས་གཡོན་དུ་ཐུགས་རྗེ་ཆེན་པོ་དང་གསང་བདག་ཕྱག་ན་རྡོ་རྗེ་གཉིས་ཀྱི་སྨན་སྐུ་མཐོ་ཚད་ལ་སྤྱི་ཁྲི་བཞི་དང་ཕྱེད་ཅན།དེའི་གཡས་གཡོན་དུ།ཆོས་པ་རིན་པོ་ཆེ་དང་།ཡབ་རྗེ་སྐལ་ལྡན་རྒྱ་མཚོ་གཉིས་ཀྱི་སྨན་སྐུ་མི་ཚད་ཅན།མདུན་དཀྱིལ་དུ།ཆོས་པ་རིན་པོ་ཆེ་སྐུ་ཕྲེང་བདུན་པའི་སྐུ་གདུང་དངུལ་གྱི་མཆོད་རྟེན།དེའི་གཡས་གཡོན་དུ།ཆོས་པ་རིན་པོ་ཆེ་སྐུ་ཕྲེང་གཉིས་པ་ནས་བདུན་པའི་བར་གྱི་སྨན་སྐུ་མི་ཚད་ཅན།དེ་དག་གི་རྒྱབ་ངོས་སུ།ཡབ་རྗེ་སྐལ་ལྡན་རྒྱ་མཚོ་སྐུ་ཕྲེང་རིམ་བྱོན་དང་གྲུབ་ཆེན་ཆོས་པ་རིན་པོ་ཆེ་སྐུ་ཕྲེང་རིམ་བྱོན་གྱི་གྱན་ཐང་གཉིས་དང་།གཡས་གཡོན་གྱི་ཀུན་དགའ་ར་བའི་ནང་དུ་སྨན་འདམ་ལས་གྲུབ་པའི་རྗེ་སྐུ་ཆིག་སྟོང་ལྷག་དང་།བཀའ་བསྟན་གཉིས་དང་རྗེ་ཡབ་སྲས་གསུམ་གྱི་གསུང་འབུམ་སོགས་ཆོས་དཔེ་མང་པོ།སྐུ་གདུང་མཆོད་རྟེན་གྱི་གཡས་འགྲམ་དུ།འཕགས་པ་བརྒྱད་སྟོང་པ་གསེར་བྲིས་མ་ཁང་བཟང་དང་བཅས་པ་བཞུགས།བརྒྱད་སྟོང་གསེར་བྲིས་མ་འདི་ནི།ཆོས་པ་རིན་པོ་ཆེ་སྐུ་ཕྲེང་བདུན་པས་རང་གི་ཡང་སྲིད་སྔོན་མ་རྣམས་ཀྱི་རྣམ་ཐར་དང་མཐུན་པར་གསུང་རྟེན་རྒྱལ་བའི་ཡུམ་འཕགས་པ་བརྒྱད་སྟོང་གསེར་བྲིས་ཀྱི་གླེགས་བམ་ཁྱད་དུ་འཕགས་པ་གསར་བཞེངས་མཛད།རྒྱུ་ཤོག་ནག་ཆེད་བཟོས་ཀྱི་ངོས་སུ།གསེར་དམར་གྱི་རྒྱུ་ལས་བྲིས་པའི་ལཉྫཱ་དང་ཝརྟི།བོད་ཡིག་བཅས་ཀྱི་སུམ་རྐང་ཐིག་ཕྲེང་བཞི་ཅན་དང་།ཤོག་གྲངས་ལྔ་བརྒྱ་ལྔ་བཅུ་ཡོད་པའི་ཤོག་ངོས་ཡོངས་སུ་བརྒྱད་སྟོང་བ་གཙོས་འཇམ་དཔལ་མཚན་བརྗོད་དང་།བསྟན་པ་རྒྱས་པའི་སྨོན་ལམ་སོགས་བཞུགས་ལ།བརྒྱད་སྟོང་བའི་ལེའུ་དང་བམ་པོ་རེ་རེའི་མཚམས་སུ་སྟོན་པ་ཤཱཀྱ་ཐུབ་པའི་འཁྲུངས་རབས་དཔག་བསམ་འཁྲི་ཤིང་ནང་གི་སྐུ་འདྲ་གཉིས་རེ་དང་།རྒྱལ་དབང་སྐུ་ཕྲེང་བཅུ་བཞི་བ་དང་པཎ་ཆེན་སྐུ་ཕྲེང་བཅུ་བ།མགོན་པོ་ཕྱག་དྲུག་པ།རྡོ་རྗེ་གུར།དཔལ་ལྡན་ལྷ་མོ།དམ་ཅན་ཆོས་རྒྱལ།ལྕམ་སྲིང་སོགས་ཀྱི་སྐུ་བརྙན་བཞུགས་པ་མ་ཟད།ཡི་གེ་ཚེག་པར་དམ་ལ་ཡི་གེ་ཆེ་ཆུང་མེད་པས་ཡི་གེ་བྲིས་ལེགས་པ་དང་།ལྷ་སྐུ་རྣམས་གནའ་དེང་གི་བཟོ་རིག་སྒྱུ་རྩལ་གྱི་ལམ་ནས་བཞེངས་ཡོད་སྟབས་བྱོན་ལེགས་པ་སོགས་ཀྱི་ཁྱད་ཆོས་འདུགཡི་གེ་བ་ནི་སྒོ་དམར་དགོན་པའི་གྲྭ་བ་བསྟན་པ་རབ་རྒྱས་དང་ལྷ་རིས་པ་ཀུན་བཟང་རྒྱལ་ཡིན།འདི་ནི་རེབ་གོང་སྤྱི་དང་།ནང་སྒོས་རོང་བོ་དགོན་ཆེན་གྱི་སྤྱི་ནོར་དུ་གྱུར་ཡོད།ལྷ་ཁང་སྟེང་དུ།གསོམ་ཤིང་དང་ཤུག་ཤིང་ཟུང་ལས་བཞེངས་པའི་འཇིགས་བྱེད་ཀྱི་བློས་བསླངས་བཞུགས།སྒོ་འཕྱོར་དུ།འོད་དཔག་མེད་ཀྱི་ཞིང་བཀོད་དང་།བྱམས་པའི་ཞིང་བཀོད།མི་འཁྲུགས་པའི་ཞིང་བཀོད།ཐུགས་རྗེ་ཆེན་པོའི་ཞིང་བཀོད།རྒྱལ་བ་ཀུན་གཟིགས་ཀྱི་ཞིང་བཀོད།རྒྱལ་བ་སེང་གེ་ང་རོའི་ཞིང་བཀོད།འཇམ་དབྱངས་རིགས་ལྔ།སྒྲོལ་མ་ཉེར་གཅིག་བཅས་ཀྱི་གྱན་ཐང་སོགས་མང་དུ་བཞུགས།